《胡相士求偈三年予不说今秋复此与之》
宋代·释慧空

道人无心宁有相，以相求之无乃妄。更言寿夭吉与凶，空里觅痕镜中像。

胡君得处初不然，无相之中以相言。圣凡良贱皆一目，但有丝毫俱现前。

说既无私听无忤，祸福死生皆梦事。我惟以此入世间，犹如化人观幻士。

孙阳于马师旷琴，未可与之同日语。老僧大笑客出门，秋云驾雨过前村。

去去不须谈此老，三年一偈真赚我。

作者简介：释慧空（一○九六～一一五八），号东山，俗姓陈，福州（今属福建）人。年十四出家，初学于圆悟、六祖，后至疏山，为南岳下十四世，泐潭清禅师法嗣。高宗绍兴二十三年（一一五三），住福州雪峰禅院，次年退归东庵。二十八年卒，年六十三（《五灯会元》卷一八、《东山慧空禅师语录跋》）。有《东山慧空禅师语录》、《雪峰空和尚外集》传世。　释慧空诗，以续藏经本《东山慧空禅师语录跋》及日本旧刻《雪峰空和尚外集》（今藏北京图书馆）为底本，编为二卷。